b'\n_START_ARTICLE_\nSandmusling\n_START_SECTION_\nUdseende\n_START_PARAGRAPH_\nSandmuslingen kan blive op til 15 centimeter lang. Skallerne er aflange og bagtil gabende. De er uden h\xc3\xa6ngselt\xc3\xa6nder, men til geng\xc3\xa6ld findes en s\xc3\xa5kaldt b\xc3\xa5ndplade i venstreskallen. Skallerne er hvidlige med en m\xc3\xb8rkere periostracum (tyndt organisk lag).\n_START_SECTION_\nLevevis\n_START_PARAGRAPH_\nSandmuslingen sidder dybt nedgravet i bunden, tit p\xc3\xa5 s\xc3\xa5 lavt vand, at bunden er t\xc3\xb8rlagt ved lavvande. Den har to meget lange, sammmenvoksede \xc3\xa5nder\xc3\xb8r. Det ene r\xc3\xb8r er til indstr\xc3\xb8mmende vand og det andet til udstr\xc3\xb8mmende vand. P\xc3\xa5 den m\xc3\xa5de f\xc3\xa5r muslingen frisk iltrigt vand hen over sine g\xc3\xa6ller samt planktonorganismer, som den kan frafiltrere vandet.  _NEWLINE_Blandt sandmuslingens naturlige fjender er strandskaden og strandkrabben.'